D ô v o d o v á   s p r á v a
V š e o b e c n á    č a s ť
	Pri doterajšej realizácii zákona č. 726/2004 Z. z. sa vyskytli skutočnosti a problémy, ktorých korektné vyriešenie si vyžaduje novelizáciu uvedeného zákona. Preukázala sa potreba skonkrétniť a upresniť i čiastočne doplniť časti zákona, ktoré súvisia s vojenskými archívnymi dokumentmi a s interpretáciou ich obsahu.
	Jednotlivé konkrétne útvary táborov majú názvy „cestný prápor ženijného vojska“, alebo, počnúc od 1. 9. 1950, „pomocný technický prápor“ (v skratke PTP). Z rôznych subjektívnych i objektívnych dôvodov – zo všetkých táborov sa nezachovali všetky žiadúce dokumenty tak, ako napr. existujú zoznamy o nespoľahlivých vojakoch z 54. PTP (pozri prílohu 1). Keďže archívne záznamy robili vojaci základnej služby poväčšine bez primeraného vzdelania, niektoré záznamy majú nedostatky. Vojenské archívy teda predstavujú kompetentné, ale nie v každom prípade jediné a výlučné východisko informácií; tieto treba v niektorých prípadoch nahradiť alebo doplniť z iných zdrojov.
	Podobne sú možné a aj sa vyskytli rôzne prehliadnutia, nedomyslenia alebo prípady subjektívnych postojov pri interpretácii poskytnutých archívnych dokumentov a pri rozhodovaní o výsledku žiadosti.
	Pôvodný predkladateľ uvedeného zákona i orgány činné v jeho schvaľovacom procese – sotva mohli toto všetko v dostatočnej miere predvídať. Navrhnutá novela uvedeného zákona má prispieť k spoľahlivému, úplnému i presnému zisťovaniu stavu východiskových archívnych skutočností a na ich základe aj k tomu, aby pri skutkovo zhodných či podobných prípadoch nevznikli diskriminačné rozdiely; naopak, aby procesné konanie prebiehalo korektne i v dostatočnej súčinnosti s účastníkmi konania a  bez ich zbytočného administratívneho zaťažovania.
	Celá predchádzajúca všeobecná i osobitná časť dôvodovej správy zákona 726/2004 Z. z. zostáva naďalej v platnosti. Nemení sa ani „doložka finančných, ekonomických, environmentálnych vplyvov a vplyvov na zamestnanosť“. Podľa predloženého návrhu: aj novela zákona 726/2004 Z. z. nemá finančné dôsledky na rozpočet štátnych fondov, na rozpočty obcí a vyšších územných celkov, na rozpočty Sociálnej poisťovne, zdravotných poisťovní a Národného úradu práce , na rozpočty Fondu národného majetku Slovenskej republiky a Slovenského pozemkového fondu; nemá finančné dôsledky na rozpočet verejnej správy v súlade s § 33 ods. 1 zákona č. 523/2004 Z. z. o rozpočtových pravidlách verejnej správy.
	Rozpočet požadovaných financíí sa uvedenou novelou zákona nemení. Z kvantitatívneho hľadiska predstavy o účastníkoch trestaneckých táborov podľa zákona 726/2004 Z. z. a podľa predloženej jeho novely sú prakticky zhodné, pretože ani koncipienti, ani predkladateľ uvedeného zákona nemali dôvod vylúčiť nároky súvisiace s upresnením zákona jeho novelou, pretože o nejakých nepresnostiach a problémoch i potrebe úprav dopredu nevedeli. Okrem toho si súčasne treba uvedomiť, že v čase od koncipovania zákona doteraz (za menej ako dva roky) len z evidovaných členov slovenského zväzu PTPákov – preukázateľne umrelo vyše 150.

Osobitná všeobecná informácia: 
Keďže Ministerstvo obrany SR nemá v pláne prípravu novely zákona, predkladá sa ako poslanecký návrh.

O s o b i t n á    č a s ť
K bodu 1 
Ide o legislatívnu skratku z dôvodu frekvencie uvedeného slovného spojenia.

K bodu 2
	Navrhnuté upresnenie v § 2 vychádza z historických faktov podľa príloh 2 a 3. Aj pod medzinárodným tlakom – tábory boli síce k 1. 5. 1954 teoreticky zrušené, avšak prakticky z viacerých dôvodov trvali ďalej, a to len pod formálne zmenenou značkou TP (technický prápor). Niektorí PTPáci niekoľko mesiacov, niektorí i vyše roka, určitou zotrvačnosťou (hoci už pod značkou TP) naďalej obsahovou náplňou i podmienkami plnili funkciu PTP. Aj okamžité „useknutie“ pracovného fondu zmluvným firmám prakticky nebolo možné. Preto ministri obrany I. Andrejčák, J. Sitek a aj iní považovali za časovo primeraný koniec táborov koncom roka 1954, ako je to uvedené aj v prílohe 3. Táto novela sa nevzťahuje na vojakov narukovaných k TP.
	Pri prerušení obdobia vojaka zaradeného do tábora obdobím v TP – by bolo nereálne sa nazdávať, že politicky nespoľahlivý PTPák sa bezdôvodne stal spoľahlivým v TP a pri odchode z TP po pár týždňoch či mesiacoch znova bezdôvodne nespoľahlivým. A rovnako by bolo absurdne nekorektné to „medziobdobie v TP“ v nezmenených pracovných a iných podmienkach príslušnej osobe vyňať či vynechať z prakticky kontinuálneho obdobia politicky nespoľahlivého PTPáka (pozri prílohy 4 a 5).
	Existujú prípady, že nespoľahlivý PTPák odchádzal z vojenčiny z útvaru TP a až pri prepustení z TP do civilu mu bola zrušená nespoľahlivosť – klasifikácia „E“(pozri prílohy 5 a 6).
K bodu 3
	Návrh doplnku vychádza z praxe, ktorou možno najmenej dvoma súbormi príloh (13 a-b, 14 a-b-c) odôvodniť opodstatnenosť doplnku. V týchto prílohách ide o súdne rozhodnutie, ktoré politickú nespoľahlivosť objektivizuje, ale absentuje vo vojenských archívnych záznamoch.
K bodu 4
V § 3 navrhnutý odsek 3 vychádza z dôverného „inštrukčného“ písomného dokumentu – smerníc č. j. 83432 Duv.-X. odb. 1950, ktoré podpísal minister národnej obrany A. Čepička (príloha 7). Odsek je upravený aj na základe ďalších príslušných existujúcich odtajnených dokumentov a podľa písomne zachovanej praxe. V odseku sa rozlišujú tri hlavné skupiny kategórie politicky nespoľahlivých osôb, zaradených do táborov.
	Klasifikačný znak „E“ sa začal zavádzať koncom roka 1950. Uvedený znak mohli dostať branci v rokoch 1951 až 1953 alebo vojaci bojových útvarov pri uskutočnených politických previerkach. Znak „E“ sa nemusí nachádzať v dokumentoch vzťahujúcich sa na nespoľahlivých vojakov, ktorí narukovali v roku 1950, a skôr, a ktorí pre vážne ochorenie alebo po podpísaní dlhodobej brigády (najmenej tri roky) po dvoch rokoch svojej základnej vojenskej služby odišli do civilu ešte pred uskutočnenou všeobecnou akciou politických previerok koncom roka 1953.
	V druhej skupine by bolo optimálne taxatívne vymenovať slovné atribúty politickej nespoľahlivosti. Avšak teoreticky aj prakticky je tu veľmi veľká a sotva vypočítateľná variabilita. Napríklad v zozname príslušníkov 54. PTP z 28. 10. 1953 (príloha 8) sa pri menách nachádzajú aj dôvody „neprevedenej previerky“ čiže nezískania spoľahlivosti: „doposiaľ sa nevimanil z výchovy svojho otca V.V. generala“ alebo „má níklonnosť k bohoslovcom“...
	Existuje skupina vojakov, ktorí neboli charakterizovaní ani znakom „E“, ani negatívnym slovným výrokom, boli však postihnutí faktom politickej nespoľahlivosti. Pre 1. a 3. podskupinu tejto skupiny existujú súdne alebo iné úradné rozhodnutia. V prílohe 8 sa nachádza aj frekventovaný veľmi stručný – na 2. podskupinu sa vzťahujúci – dôvod politickej nespoľahlivosti: kňaz alebo bohoslovec. V júli roku 1950 boli vládnym nariadením diecézne vysoké školy bohoslovecké zrušené, a tak značný podiel PTPákov tvorili práve poslucháči teológie. Príloha 9 zreteľne dosvedčuje, že preukázaná náboženská založenosť či bohoslovie bolo dostačujúce pre politickú nespoľahlivosť. Prílohy 15a/b/ dokumentujú prípad takmer 40 mesiacov slúžiaceho PTPáka, ktorý v archívnych záznamoch nemá klasifikačný znak „E“ ani osobné ideovopolitické hodnotenie; má však uvedenú školu, ktorej poslucháčov komunistický režim z ideovopolitických dôvodov netoleroval, a preto ich povolal do PTP. Túto skutočnosť však autor odpovede na žiadosť PTPáka nevzal do úvahy. V tabuľke prílohy 10 bolo treba „veškeré faráře, bohoslovce“ uviesť osobitne „bez ohledu na jejich sociální původ“ a z tabuľky je zreteľné, že z nich ani v piatom (poslednom) termíne 24. 10. 1953 zo žiadnych nástupných ročníkov 1950, 1951, 1952 nikto nebol preverovaný. Podľa prílohy 11 bolo nariadené prepustiť vojakov takto: 	
a) vojakov politicky nezávadných všetkých nástupných termínov v roku 1951 dňa 25. novembra 1953,
	b) vojakov politicky závadných (nepreverených) klasifikácia „E“ všetkých nástupných termínov v roku 1950 dňa 31. decembra 1953. Podľa toho PTPáci nástupných termínov v roku 1951, ktorí boli nepreverení (čiže nespoľahliví), zostali povinne na vojenčine ešte aj po roku 1953. Podľa prílohy 12 Štátny úrad pre veci cirkevné rozhodoval aj o tom, ktorí z kňazov namiesto pastoračnej služby majú byť v službe PTP. O nich zástupca veliteľa pre veci politické (ZVP – tzv. politruk) napísal „kádrový posúdok“, v ktorom bolo aj neodporúčanie ponechať kňaza „v duchovnej zpráve“.
	Realizovala sa vtedajšia prax: Koho (osobitne z inteligencie) štátne orgány svojimi konšpiratívnymi metódami ohodnotili ako nespoľahlivého, určili ho do tábora – koho (najmä menej známeho alebo neexponovaného) nik nenahlásil ako nespoľahlivého, ten bol od táborov uchránený. Tí, ktorí prejavili ideologickú či politickú orientáciu zameranú proti vtedajšiemu komunistickému režimu a ich najbližší príbuzní – dostali sa do táborov v rámci uvedených podskupín 5, 6, 7. Štvrtá podskupina (zbohatlíci) bola najevidentnejšia. Existuje ešte 8. podskupina vojakov slúžiacich v táboroch, ktorí nepoznali zo svojej minulosti, ani nemali nikým preukázaný dôvod zaradenia do tábora. Hoci zostal utajený – dôvod však vždy existoval, napr. v odtajnenej prílohe 8 sa uvádza síce málo konkrétny, ale existujúci dôvod: 
„dňa 26. 3. 53 povolaný na výnimočné cvičenie dla udania OVV na 2 roky“. Posledná 9. podskupina zahŕňa všeobecný dôsledok politickej nespoľahlivosti: vojenčina bez zbrane pri súčasnom vylúčení kriminálnej minulosti.
	Cieľom uvedených skupín – a najmä podskupín – je konkrétne a na základe faktov čím presnejšie ich vymedzenie, aby nedochádzalo k nežiadúcej subjektívnej interpretácii archívnych záznamov niektorých prípadov a následnej diskriminácii niektorých žiadateľov.
K bodu 5
	Návrh zmeny v § 5 ods. 1 súvisí s upresnením vzhľadom na existujúce širšie procesné možnosti.
K bodu 6
	Vložený § 5a vymedzuje spojitosť novely s pôvodným zákonom. Posledný termín podania žiadosti podľa novely zákona sa zhoduje s termínom pôvodného zákona, zostáva bez zmeny.

K čl. II.
	Navrhnutý deň účinnosti súvisí s potrebou čím skôr aplikovať schválenie predloženej novely zákona č. 726/2004 Z. z. 

Disponibilné  p r í l o h y :

1.	List Vojenského ústredného archívu v Prahe č. j. 1077/2005-2111-VHA zo dňa 26. července 2005.
2.	List Historického ústavu Armády Českej republiky č. j. 971/95, Praha 13. červen 1995.
3.	Príloha 1 k RMO č. 77/1996 z 10. decembra 1996 Smernice na vykonávanie mimosúdnych rehabilitácií občanov zaradených do vojenských táborov nútených prác v rokoch 1948 – 1954, str. 5.
4.	Rozhodnutie oddelenia pre vydávanie osvedčení MO SR č. p. : OVO/VTNP – 362 – 5/2005 – VM zo 4. júla 2005.
5.	Potvrdenie z Vojenského archívu Trnava MO SR č. p. : VaT-1-145-31/2005-Ver zo 6. 06. 2005.
6.	Potvrdenie z Vojenského archívu Trnava MO SR č. p. : VaT-1-65-92/2005-Sek z 31. mája 2005.
7.	Kategorie, z nichž bude provedeno vytřídení brancú, politicky nespolehlivých.
8.	54. pomocný technický prapor, číslo 01947 – OS z 28. októbra 1953.
9.	Potvrdenie z Vojenského archívu Trnava MO SR č. p. : VaT-1-90-112/2005-Pet zo 7. júna 2005.
10.	Ministerstvo národní obrany, NM – Vel. voj. prac. jednotek č. j. 05812 – VVPJ-O-1953; došlo 10. X. 1953 k 54. PTP pod čj. 01639-DS.
11.	Rozkaz velitelství 54. pom. techn. praporu z 8. 9. 1953 – 3. Směrnice ... Ve smyslu výnosu MNO-NM-VVPJ čj. 004922-VVPJ-053 z 25. 8. 1953 a dle výnosu MNO čj. 0018503/OMS-1953.
12.	Ministerstvo národní obrany, NM – Vel. voj. prac. jednotek čj. 03845 VVPJ-1952, 14. říjen 1952; došlo 15. X. 1952 k 54 PTP pod čj. 01590-DS.
13.	a/ List z Úradu pre verejné záležitosti MO SR, Oddelenie pre vojen. dôchodcov  
           a rehabilitácie, č. 7025/vlastné 544 zo 14. septembra 1995.
b/ Uznesenie Ľudového súdu v Bratislave dňa 24. januára 1957, 4 Nt 341/56.
14.	a/ Výpis z dokladov z Vojenského archívu Trnava MO SR č. p. : VaT-1-163-  
           42/2005-Sek z 23. marca 2005.
             b/  List z oddelenia pre vydávanie osvedčení MO SR č. p. : OVO/VTNP-912-1/2005-
                   VM z 22. apríla 2005.
             c/  Uznesenie Okresného súdu v Leviciach dňa 16. októbra 1990, 3 Rt 59/90.
15.	a/ Výpis z dokladov z Vojenského archívu Trnava MO SR č. p. : VaT-1-91- 
                 148/2005 – Kbš z 8. marca 2005.
             b/  List z oddelenia pre vydávanie osvedčení MO SR č. p. : OVO/VTNP-837-1/2005-
                  VM zo 7. apríla 2005.
      16.  Potvrdenie z Vojenského archívu Trnava MO SR č.p.: VaT-1-6-137/2005-Korm z 
             9.  júna 2005. (r. 13 – rodina v Rakúsku a Nemecku.)

.